**Trei zile. 1.017 magazine. Peste 704 tone de alimente donate în cadrul Colectei Naționale de Alimente – o masă de Paște plină de speranță pentru peste 121.000 de oameni în nevoie.**

**Cea de-a XII-a ediție a Colectei Naționale de Alimente, desfășurată între 4–6 aprilie în peste 1.000 de magazine din toată țara, a adus un nou record de solidaritate. Datorită generozității oamenilor cu inimă mare, au fost colectate peste 704 tone de alimente neperisabile, transformate în peste 1,4 milioane de porții de mâncare pentru cei aflați în dificultate. Este cel mai mare rezultat înregistrat vreodată în cele douăsprezece ediții ale acestei campanii. Sub mesajul „Împreună hrănim speranța”, Colecta Națională de Alimente, organizată de Federația Băncilor pentru Alimente din România – FBAR și cele 9 Bănci Regionale, a adus împreună români din toate colțurile țării care, timp de trei zile, au ales să transforme un gest simplu – acela de a dona alimente – într-un act de grijă și solidaritate. Prin cele 398 de organizații partenere ale Rețelei Băncilor pentru Alimente, alimentele donate au ajuns pe masa a 121.890 de oameni aflați în dificultate din toată țara.**

Timp de trei zile, românii au răspuns apelului la solidaritate, donând alimente neperisabile care au devenit un sprijin real pentru zeci de mii de persoane aflate în nevoie. Cu sprijinul generozității donatorilor, al efortului voluntarilor și al implicării partenerilor, campania a reușit să adune peste 704 tone de alimente neperisabile, echivalentul a peste 1,4 milioane de porții de hrană, care vor deveni o masă demnă de Paște pentru 121.890 de persoane vulnerabile, prin intermediul a 398 de organizații caritabile partenere.

Această cantitate impresionantă donată echivalează cu aproximativ 2.347 de frigidere de familie încărcate cu hrană – o imagine concretă a generozității oamenilor care au ales să dăruiască din puținul lor pentru cei care au mai mare nevoie.

Sub mesajul „Împreună hrănim speranța”, campania organizată de Federația Băncilor pentru Alimente din România – FBAR și cele 9 Bănci Regionale pentru Alimente a reunit mii de voluntari, parteneri, organizații și donatori din întreaga țară, demonstrând că puterea binelui devine realitate atunci când este împărtășită.

**Impactul impresionant al acestei ediții a campaniei reflectă o creștere pe toate planurile:**

* **704,1 tone de alimente colectate** – cu 77,13 tone mai mult decât la ediția precedentă. Printre produsele donate: ulei, făină, conserve, orez, paste, zahăr, dulciuri, cereale și alimente pentru copii.
* **1.408.209 porții de hrană** – cu 154.268 mai multe decât la ediția precedentă. Fiecare pungă portocalie a devenit un simbol al grijii față de ceilalți.
* **398 de organizații partenere** – cu 46 mai multe față de ediția anterioară: ONG-uri care oferă sprijin social, educațional și emoțional celor aflați în dificultate și prin care hrana donată a ajuns la cei în nevoie.
* **121.890 de oameni sprijiniți** – cu 21.097 mai mulți decât la ediția precedentă: vârstnici singuri sau din cămine, mame fără sprijin, copii din centre rezidențiale, de zi sau de recuperare, persoane fără adăpost, familii cu venituri reduse și mulți alți oameni aflați în nevoie.
* **10.519 voluntari implicați** – cu 1.722 mai mulți decât la colecta anterioară: tineri, angajați din companii, elevi, studenți și pensionari care au transformat timpul și energia lor într-o punte către cei vulnerabili.
* **1.017 magazine participante** – cu 32 mai multe față de ediția precedentă, din rețelele Lidl România, PENNY | REWE România, Auchan România și Kaufland România.

Deși colecta în magazine s-a încheiat pe 6 aprilie, munca din spatele gestului a continuat intens în depozitele Băncilor și în cadrul organizațiilor partenere. Întreaga Rețea a Băncilor pentru Alimente, organizațiile partenere și mii de voluntari au lucrat contracronometru pentru a prelua, transporta, sorta și distribui alimentele donate, astfel încât acestea să ajungă înaintea sărbătorilor în cămările centrelor sociale și ale gospodăriilor celor sprijiniți.

*„Colecta Națională de Alimente este despre comunitate, despre solidaritate, despre a face loc celuilalt la masa ta. Faptul că, ediție cu ediție, tot mai mulți oameni aleg să transforme un simplu drum la cumpărături într-un gest de grijă pentru cei în nevoie spune multe despre puterea binelui care ne unește. Împreună, în acest lanț viu al solidarității, nu doar oferim alimente – hrănim speranța. Dincolo de orice cifră, fiecare aliment donat înseamnă prezență, grijă și umanitate. Le mulțumim tuturor celor care au ales să fie parte din acest gest.”* — Gabriel Sescu, președinte Federația Băncilor pentru Alimente din România – FBAR

Campania a fost posibilă datorită implicării partenerilor tradiționali ai Rețelei Băncilor pentru Alimente: **Lidl România** - partener fondator, **PENNY | REWE România** - partener strategic, **Auchan România** - partener finanțator, **Kaufland România** - partener strategic, alături de **CHEP România** și **Edenred România** - parteneri finanțatori, cărora li se alătură mii de oameni cu inima deschisă din toată țara.

Organizată de două ori pe an – înainte de Paște și Crăciun – Colecta Națională de Alimente este inspirată de modelul altor țări europene în care Băncile pentru Alimente activează de zeci de ani și reprezintă una dintre cele mai ample campanii de solidaritate din România, devenind deja o tradiție a generozității. De la lansarea campaniei în 2019 și până în prezent, oamenii au donat peste **1.972,71 tone de alimente**, sprijinind peste **120.000 de persoane vulnerabile**.

Federația Băncilor pentru Alimente din România – FBAR și cele nouă Bănci Regionale din **București, Cluj, Roman, Brașov, Oradea, Timișoara, Constanța, Craiova** și **Galați** formează o mare rețea națională de solidaritate – puntea dintre surplusul de alimente și cei care au nevoie de hrană. Rețeaua colectează și donează celor **806 ONG-uri partenere**, produse oferite de companiile din filiera agroalimentară, contribuind la reducerea risipei alimentare și a impactului asupra mediului.  
**FBAR este membru cu drepturi depline al Federației Europene a Băncilor pentru Alimente – FEBA**, iar din 2016 a salvat **31.500 de tone de alimente**, transformate în peste **63 de milioane de porții de hrană** pentru **312.484 de persoane** aflate în nevoie.